text: Borgerne i Tønder frustrerede over svigt
  18 september 2015 kl. 16.52
  TV2-dokumentaren ”Hvem gør min datter fortræd” dokumenterede omfattende svigt fra Tønder Kommune, og det frustrerer borgerne i Tønder.
  For 10 år siden rullede Tønder-sagen, og sagen var på hele Danmarks læber. Sagen har længe hængt som en skygge over den sønderjyske kommune, men langsomt har Tønder bevæget sig væk fra det dårlige ry. En TV2-dokumentar torsdag aften satte dog atter fokus på omfattende svigt i kommunen i en sag om en 14-årig pige. Og det frustrerer borgerne i Tønder.
  - Jeg tænkte: Nu igen. Vi er knap ovre den ene, og de sorte skyer er ikke væk endnu. Så det er meget deprimerende, fortæller Claus Christiansen, der er en af de borgere, som TV SYD fredag mødte i gågaden i Tønder.
  